	Euroopan parlamentti
2024-2029
	[image: EP logo RGB_Mute]



<Commission>{EMPL}Työllisyyden ja sosiaaliasioiden valiokunta</Commission>

<RefProc>2025/2131</RefProc><RefTypeProc>(INL)</RefTypeProc>
<Date>{02/09/2025}2.9.2025</Date>
<TitreType>MIETINTÖLUONNOS</TitreType>
<Titre>suosituksista komissiolle direktiiviksi oikeudenmukaisesta siirtymästä työelämässä: työpaikkojen luomisen varmistaminen ja paikallistalouksien elvyttäminen</Titre>
<DocRef>(2025/2131(INL))</DocRef>
<Commission>{EMPL}Työllisyyden ja sosiaaliasioiden valiokunta</Commission>
Esittelijä: <Depute>Jana Toom</Depute>
(Aloite – työjärjestyksen 47 artikla)



PR_INL
SISÄLTÖ
Sivu
EUROOPAN PARLAMENTIN PÄÄTÖSLAUSELMAESITYS	3
PÄÄTÖSLAUSELMAESITYKSEN LIITE: PYYDETYN EHDOTUKSEN SISÄLTÖÄ KOSKEVAT SUOSITUKSET	8
LIITE: ILMOITUS SAADUISTA TIEDOISTA	10

[bookmark: _Toc208311574]
EUROOPAN PARLAMENTIN PÄÄTÖSLAUSELMAESITYS
suosituksista komissiolle direktiiviksi oikeudenmukaisesta siirtymästä työelämässä: työpaikkojen luomisen varmistaminen ja paikallistalouksien elvyttäminen
(2025/2131(INL))
Euroopan parlamentti, joka
–	ottaa huomioon Euroopan unionin toiminnasta tehdyn sopimuksen (SEUT) 225 artiklan,
–	ottaa huomioon oikeudellisten asioiden valiokunnan lausunnon ehdotetusta oikeusperustasta,
–	ottaa huomioon työjärjestyksen 47 ja 55 artiklan,
–	ottaa huomioon SEUT-sopimuksen 4, 9, 46, 149, 151, 153, 162, 164, 174–178 artiklan ja 349 artiklan,
–	ottaa huomioon 11. joulukuuta 2019 annetun komission tiedonannon Euroopan vihreän kehityksen ohjelmasta (COM(2019)0640),
–	ottaa huomioon 4. maaliskuuta 2021 annetun komission tiedonannon Euroopan sosiaalisten oikeuksien pilaria koskevasta toimintasuunnitelmasta (COM(2021)0102),
–	ottaa huomioon elpymis- ja palautumistukivälineen perustamisesta 12. helmikuuta 2021 annetun Euroopan parlamentin ja neuvoston asetuksen (EU) 2021/241[footnoteRef:1], [1:  EUVL L 57, 18.2.2021, s. 17.] 

–	ottaa huomioon oikeudenmukaisen siirtymän rahaston perustamisesta 24. kesäkuuta 2021 annetun Euroopan parlamentin ja neuvoston asetuksen (EU) 2021/1056[footnoteRef:2], [2:  EUVL L 231, 30.6.2021, s. 1.] 

–	ottaa huomioon Euroopan sosiaalirahasto plussan (ESR+) perustamisesta ja asetuksen (EU) N:o 1296/2013 kumoamisesta 24. kesäkuuta 2021 annetun Euroopan parlamentin ja neuvoston asetuksen (EU) 2021/1057[footnoteRef:3], [3:  EUVL L 231, 30.6.2021, s. 21.] 

–	ottaa huomioon Euroopan globalisaatiorahastosta (EGR) työttömiksi jääneille työntekijöille ja asetuksen (EU) N:o 1309/2013 kumoamisesta 28. huhtikuuta 2021 annetun Euroopan parlamentin ja neuvoston asetuksen (EU) 2021/691[footnoteRef:4], [4:  EUVL L 153, 3.5.2021, s. 48.] 

–	ottaa huomioon sosiaalisen ilmastorahaston perustamisesta ja asetuksen (EU) 2021/1060 muuttamisesta 10. toukokuuta 2023 annetun Euroopan parlamentin ja neuvoston asetuksen (EU) 2023/955[footnoteRef:5], [5:  EUVL L 130, 16.5.2023, s. 1.] 

–	ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13. lokakuuta 2003 annetun Euroopan parlamentin ja neuvoston direktiivin 2003/87/EY[footnoteRef:6], [6:  EUVL L 275, 25.10.2003, s. 32.] 

–	ottaa huomioon syyskuussa 2024 julkaistun Mario Draghin raportin Euroopan kilpailukyvyn tulevaisuudesta (Draghin raportti),
–	ottaa huomioon laadukkaita työpaikkoja koskevan etenemissuunnitelman, 
–	ottaa huomioon vuonna 2022 annetun neuvoston suosituksen oikeudenmukaisesta siirtymisestä ilmastoneutraaliuteen,
–	ottaa huomioon työllisyyden ja sosiaaliasioiden valiokunnan mietinnön (A10‑0000/2025),
A.	ottaa huomioon, että vihreällä ja digitaalisella siirtymällä on syvällinen muutosvaikutus Euroopan talouksiin, alueisiin ja työpaikkoihin; katsoo, että Euroopan kestävyyden, kasvun ja kilpailukyvyn kannalta on olennaisen tärkeää varmistaa tehokas siirtyminen ilmastoneutraaliin ja digitaaliseen talouteen ja vähentää energian toimituksiin liittyviä riippuvuuksia; katsoo, että vihreän ja digitaalisen siirtymän lopullinen onnistuminen on suuresti riippuvainen sen varmistamisesta, että siirtymä on oikeudenmukainen ja osallistava työntekijöille, yrityksille ja alueille, joihin se vaikuttaa;
B.	katsoo, että ohjattaessa hiilineutraaliin talouteen siirtymistä ei pitäisi ainoastaan tukea siirtymistä uusiin työpaikkoihin kehittyvillä aloilla vaan myös säilyttää nykyiset työpaikat ja alat ja mukauttaa ne ilmastoneutraaleihin ja puhtaisiin teollisuudenaloihin ja teknologioihin sellaisilla alueilla asuvia ihmisiä varten, joihin vaikutukset kohdistuvat; katsoo, että työntekijöiden ja työnhakijoiden on tärkeää tuntea saavansa tukea siirtymissä, jotta varmistetaan vuoteen 2050 ulottuvan strategian tavoitteiden tuntemus ja hyväksyminen;
C.	ottaa huomioon, että vaikka erinäisillä tärkeillä unionin lainsäädäntöaloitteilla ja muilla aloitteilla (erityisesti oikeudenmukaisen siirtymän mekanismilla, oikeudenmukaisen siirtymän rahastolla, osaamisunionilla, sosiaalisella ilmastorahastolla, Euroopan sosiaalirahasto plussalla sekä elpymis- ja palautumistukivälineellä) pyritään puuttumaan tai voidaan auttaa puuttumaan vihreän ja digitaalisen siirtymän vaikutuksiin, lainsäädäntö- ja politiikkakehyksessä on edelleen puutteita työpaikalla esiintyvien häiriöiden, työntekijöiden oikeuksien, sosiaalisen suojelun ja sosiaalisen vuoropuhelun osalta; katsoo, että ainoastaan unionin tason toimilla voidaan varmistaa todellinen lisäarvo ja rinnakkainen ylöspäin tapahtuva sosiaalinen lähentyminen, jotta voidaan toteuttaa lupaus siitä, että ketään ei jätetä;
D.	ottaa huomioon, että Draghin raportissa todetaan, että jatkuva osaamisvaje on esteenä innovoinnille, teknologian omaksumiselle ja hiilestä irtautumiselle, mikä puolestaan haittaa kasvua ja kilpailukykyä; ottaa huomioon, että Draghin raportin mukaan lähes 80 prosentilla pienistä ja keskisuurista yrityksistä on vaikeuksia löytää työntekijöitä, joilla on oikeanlaiset taidot; ottaa huomioon, että Draghin raportissa korostetaan lisäksi tarvetta varmistaa, että tuottavuuden kasvu ja sosiaalinen osallisuus kulkevat käsi kädessä jäsenvaltioiden hyvinvointijärjestelmien kanssa, jotka ovat ratkaisevan tärkeitä vahvojen julkisten palvelujen, sosiaalisen suojelun, asumisen, liikenteen ja lastenhoidon tarjoamisessa siirtymän aikana;
1.	korostaa, että onnistunut siirtyminen kestävämpiin energialähteisiin ja teollisuudenaloihin vaikuttaa merkittävästi unionin yritysten pitkän aikavälin kilpailukykyyn maailmanmarkkinoilla; korostaa tarvetta varmistaa, että yrityksillä ja työntekijöillä on hyvät valmiudet hyödyntää uusiin ja innovatiivisiin ratkaisuihin siirtymisen tarjoamia mahdollisuuksia; katsoo, että sitova kehys, jolla puututaan oikeudenmukaisen siirtymän haasteisiin ja mahdollisuuksiin työpaikalla, on olennaisen tärkeä, jotta voidaan varmistaa yhteiset vähimmäisvaatimukset, jotka tarjoavat selkeyttä ja jäsennellyn mallin sekä työntekijöille että työnantajille muutoksen ennakoinnissa ja hallinnassa ja viime kädessä parantavat unionin häiriönsietokykyä, kilpailukykyä ja ylöspäin tapahtuvaa sosiaalista lähentymistä; korostaa, että alueet voivat tukea oikeudenmukaista siirtymää yhdistämällä sosiaalisen suojelun, talouden monipuolistamisen ja alueellisen koordinoinnin vähentääkseen kielteisiä vaikutuksia ja edistääkseen osallistavampaa kehitystä;
2.	korostaa, että hiilestä irtautumisen vaikutus työllisyyteen ulottuu fossiilisiin polttoaineisiin liittyvien alojen työvoimavähennyksiä pidemmälle ja että sillä on laajempi vaikutus työpaikkojen uudelleenmäärittelyyn ja yleiseen työmarkkinasiirtymään; korostaa tarvetta sisällyttää Euroopan sosiaalisten oikeuksien pilaria koskevan toimintasuunnitelman tulevaan päivitykseen ja uuteen laadukkaita työpaikkoja koskevaan etenemissuunnitelmaan konkreettisia lainsäädännöllisiä ja muita toimenpiteitä, joilla parannetaan konkreettisesti työntekijöiden ja itsenäisten ammatinharjoittajien työoloja, terveyttä ja turvallisuutta, työehtosopimusneuvottelujen kattavuutta sekä koulutusta ja osaamista; korostaa, että tällaiset toimenpiteet tarjoavat myös mahdollisuuden tukea unionin työnantajia, erityisesti pk-yrityksiä, kilpailukyvyn säilyttämisessä ja parantamisessa tarjoamalla selkeät puitteet muutoksen ennakoimiselle ja hallitsemiselle yhteistyössä työntekijöiden kanssa ja investoida ammatilliseen koulutukseen sekä työntekijöiden täydennys- ja uudelleenkoulutukseen, jotta voidaan puuttua tuottavuutta ja kasvua haittaaviin osaamisvajeeseen ja työvoimapulaan;
3.	kehottaa komissiota työmarkkinaosapuolia kuultuaan ehdottamaan direktiiviä, jolla varmistetaan oikeudenmukainen siirtymä työelämässä ja helpotetaan unionin siirtymistä kestävään, ilmastoneutraaliin ja digitaaliseen talouteen; katsoo, että tähän direktiiviin olisi sisällyttävä toimenpiteitä, joilla varmistetaan muun muassa
a)	erityinen kehys muutoksen ennakoimiseksi ja hallitsemiseksi työntekijöiden ja heidän edustajiensa oikea-aikaisen tiedottamisen ja heidän kuulemisensa, työmarkkinaosapuolten vuoropuhelun ja työehtosopimusneuvottelujen avulla
b)	työntekijöille yksilöllinen oikeus maksuttomaan koulutukseen työaikana
c)	kansallisten oikeudenmukaista siirtymää koskevien strategioiden laatiminen
d)	yritysten tukiohjelmien kehittäminen ja yritystason siirtymäsuunnitelmien edistäminen
e)	seurantarakenne, jolla voidaan tarjota strategista ennakointia;
4.	korostaa, että muutoksen ennakointi ja hallinta on ensiarvoisen tärkeää, jotta sekä työnantajat että työntekijät voivat selviytyä menestyksekkäästi vihreästä siirtymästä ja vastata tehokkaasti haitallisten geopoliittisten tapahtumien aiheuttamiin taloudellisiin haasteisiin; painottaa, että siirtymäsuunnittelulla voidaan ehkäistä ennakoivasti irtisanomisia, parantaa yritysten pitkäaikaista häiriönsietokykyä ja hyödyntää käytettävissä olevia resursseja parhaalla mahdollisella tavalla; tähdentää, että suunnitelmia on kehitettävä työmarkkinaosapuolten vuoropuhelun puitteissa kunnioittaen täysimääräisesti oikeutta saada tietoja ja tulla kuulluksi; kehottaa tässä yhteydessä tarkistamaan tiedottamista ja kuulemista koskevaa lainsäädäntökehystä sen varmistamiseksi, että se on tarkoituksenmukainen vihreän ja digitaalisen siirtymän yhteydessä; korostaa tarvetta tarjota yrityksille kannustimia laatia omat siirtymäsuunnitelmansa;
5.	korostaa, että ammattitaitoisten työntekijöiden puutetta voidaan vähentää mielekkäästi vain puuttumalla koulutusmahdollisuuksien saatavuuteen ja saavutettavuuteen; korostaa, että koulutusaikataulu, perhevelvollisuudet ja kustannukset ovat suurimpia esteitä työntekijöille, jotka haluavat osallistua jatkokoulutukseen[footnoteRef:7]; on vahvasti sitä mieltä, että työntekijöiden yksilöllisellä oikeudella maksuttomaan koulutukseen työaikana voidaan poistaa nämä työntekijöiden kohtaamat esteet ja varmistaa, että työnantajille on tarjolla ennakoitavasti ja vakaasti ammattitaitoisia työntekijöitä; [7:  Employment and Social Developments in Europe 2024, Euroopan komissio, s. 20.] 

6.	korostaa, että jäsenvaltioiden on tuettava yrityksiä ja työntekijöitä laatimalla yleisiä strategioita ja politiikkoja oikeudenmukaisen siirtymän varmistamiseksi kansallisella tasolla; tähdentää, että tällaisissa kansallisissa strategioissa olisi yksilöitävä siirtymien vaikutus yksittäisiin aloihin ja työvoimaan ja niissä olisi esitettävä kattava ja monialainen joukko toimenpiteitä vaikutusten lieventämiseksi; painottaa, että on tärkeää kehittää pitkän aikavälin visio ja strategia paikallista talouden siirtymää varten ottamalla mukaan julkiset ja yksityiset toimijat sekä kansalaisyhteiskunta; korostaa, että suorat investoinnit innovointiin ja alueellisen houkuttelevuuden lisäämiseen parantamalla infrastruktuuria sekä julkisia palveluja ja tiloja ovat tarpeen työntekijöiden säilyttämiseksi ja laadukkaiden työpaikkojen luomiseksi;
7.	muistuttaa, että pk-yritykset luovat eniten kestäviä paikallisia työpaikkoja; korostaa tarvetta helpottaa pk-yritysten mahdollisuuksia saada siirtymärahoitusta muun muassa mahdollistamalla klusterijärjestelyt varojen ja teknisen avun saamiseksi hankkeiden suunnittelua ja vaatimustenmukaisuutta varten; kehottaa jäsenvaltioita ja alueviranomaisia perustamaan ja vahvistamaan yrityksiä tukevia ohjelmia alueilla, joihin vaikutukset kohdistuvat, jotta voidaan auttaa startup-yrityksiä ja pk-yrityksiä kasvamaan ja menestymään; korostaa, että investointikannustimet voivat auttaa houkuttelemaan yrityksiä haavoittuville alueille;
8.	panee merkille, että saatavilla ei ole tarkkoja tietoja niiden työpaikkojen määrästä, jotka on menetetty vihreän ja digitaalisen siirtymän vuoksi, jotka on luotu sen ansiosta tai joihin se on vaikuttanut; korostaa, että on tärkeää ennustaa työmarkkinoiden muutoksia ja osaamistarpeiden suuntauksia tehokkaiden politiikkatoimien toteuttamista varten; kehottaa perustamaan täysimittaisen EU:n oikeudenmukaisen siirtymän seurantakeskuksen asiaankuuluvien tietojen keräämiseksi ja siirtymäpolitiikkojen vaikutusten analysoimiseksi;
9.	vaatii, että ehdotettuun direktiiviin liitetään uudistettu oikeudenmukaisen siirtymän rahasto vuoden 2027 jälkeistä ohjelmakautta varten ja varmistetaan, että rahasto toimii yhteistyöhön perustuvan hallinnoinnin ja kumppanuuden periaatteiden mukaisesti ja että sen määrärahoja lisätään; korostaa, että uudella rahastolla olisi tuettava työnantajia niiden tarjotessa työntekijöille oikeuden koulutukseen sekä siirtymäsuunnitelmien käyttöönotossa yritystasolla; kehottaa sisällyttämään siirtymärahoitukseen sosiaalisia ehtoja osallisuuden tukemiseksi;
10.	kehottaa jäsenvaltioita varmistamaan riittävän rahoituksen laadukkaita taitoja ja ammatillista koulutusta koskeville ohjelmille pitkän aikavälin investointina työntekijöiden ja yritysten tuottavuuteen, kasvuun ja kilpailukykyyn; kehottaa jäsenvaltioita hyödyntämään komission tuella strategisesti nykyisiä unionin välineitä osaamisunionin ja erityisesti taitotakuun täytäntöönpanemiseksi; kehottaa jäsenvaltioita lisäämään kansallisen päästökauppajärjestelmän tulojen käyttöä työntekijöiden koulutukseen ja työvoiman uudelleenkohdentamiseen; kehottaa komissiota tutkimaan, miten jäsenvaltioiden ja yritysten välisillä julkisen ja yksityisen sektorin kumppanuuksilla voidaan rahoittaa työntekijöiden koulutusta, uudelleenkoulutusta ja täydennyskoulutusta, erityisesti yksittäisten työntekijöiden oikeutta koulutukseen, ja antamaan ohjeita siitä;
11.	korostaa, että vahvat sosiaaliset turvaverkot ja sosiaalisen suojelun järjestelmät ovat olennaisen tärkeitä työntekijöiden tukemiseksi siirtymäaikoina; kehottaa jäsenvaltioita nykyaikaistamaan ja vahvistamaan sosiaalisen suojelun järjestelmiään ja palvelujaan, jotta voidaan varmistaa kyky selviytyä häiriöistä, jotka johtuvat työmarkkinoihin vaikuttavasta vihreästä ja digitaalisesta siirtymästä;
12.	korostaa, että työllisyysvaikutukset vaihtelevat alueittain ja väestöryhmittäin; korostaa tässä yhteydessä tarvetta saada paikalliset kansalaiset ja sidosryhmät mukaan toimintaan ja antaa niille vaikutusmahdollisuuksia siirtymän aktiivisina toimijoina; korostaa, että viranomaisten on osallistuttava strategiseen kuulemiseen ja yhteistyöhön työmarkkinaosapuolten kanssa siirtymän hallinnoinnin aikana; korostaa, että mielekäs osallistuminen voidaan varmistaa varhaisvaiheen kuulemisilla ja työmarkkinaosapuolten, pk-yritysten, kansalaisyhteiskunnan ja nuorten selkeillä valtuuksilla ja äänioikeuksilla alueellisissa koordinointielimissä;
13.	pyytää komissiota tekemään 31. tammikuuta 2027 mennessä Euroopan unionin toiminnasta tehdyn sopimuksen 153 artiklan 2 kohdan b alakohdan, luettuna yhdessä 153 artiklan 1 kohdan a, b, e ja h alakohdan kanssa, nojalla ehdotuksen direktiiviksi oikeudenmukaisesta siirtymästä työelämässä liitteenä olevien suositusten mukaisesti;
14.	katsoo, että pyydetyn ehdotuksen rahoitusvaikutukset on katettava olemassa olevista talousarviomäärärahoista;
15.	kehottaa puhemiestä välittämään tämän päätöslauselman sekä liitteenä olevat suositukset komissiolle ja neuvostolle. 

[bookmark: _Toc207804942][bookmark: _Toc208311575]PÄÄTÖSLAUSELMAESITYKSEN LIITE:
PYYDETYN EHDOTUKSEN SISÄLTÖÄ KOSKEVAT SUOSITUKSET
Direktiivi oikeudenmukaisesta siirtymästä työelämässä: työpaikkojen luomisen varmistaminen ja paikallistalouksien elvyttäminen
Euroopan parlamentti katsoo, että tulevan lainsäädäntöehdotuksen direktiiviksi oikeudenmukaisesta siirtymästä työelämässä: työpaikkojen luomisen varmistaminen ja paikallistalouksien elvyttäminen olisi noudatettava näitä periaatteita ja tavoitteita:
Suositus 1: Ehdotuksen yleinen tavoite
Ehdotuksen yleisenä tavoitteena on luoda unionin politiikkatoimien kehys, joka voidaan toteuttaa käytännössä alueilla, joihin vihreä ja digitaalinen siirtymä vaikuttaa, jotta voidaan varmistaa sosiaalisesti oikeudenmukainen ja osallistava siirtymä ja laadukkaiden työpaikkojen luominen. 
Suositus 2: Ehdotuksen muoto
Ehdotuksen olisi oltava muodoltaan direktiivi.
Koska tämän tavoitteen saavuttamiseksi tarvitaan kattava toimenpidepaketti, ehdotukseen olisi sisällytettävä seuraavat osa-alueet:
a)	työehdot ja -olot
b)	työmarkkinoilta syrjäytyneiden henkilöiden integroiminen
c)	tiedottaminen työntekijöille ja työntekijöiden kuuleminen
d)	työympäristön parantaminen työntekijöiden terveyden ja turvallisuuden suojelemiseksi. 
Suositus 3: Ehdotuksen kohde
Ehdotuksessa olisi keskityttävä seuraaviin politiikkatoimiin:
a)	luodaan erityinen kehys muutoksen ennakoimiseksi ja hallitsemiseksi siirtymävaiheessa olevilla alueilla ja aloilla tiedottamisen ja kuulemisen, työmarkkinaosapuolten vuoropuhelun ja työehtosopimusneuvottelujen periaatteiden pohjalta
b)	varmistetaan lainsäädäntökehyksen uudelleentarkastelun perusteella, että työntekijöiden ja heidän edustajiensa oikeutta saada tietoja ja tulla kuulluksi sovelletaan tehokkaasti siirtymien yhteydessä
c)	luodaan työntekijöille yksilöllinen oikeus maksuttomaan koulutukseen työaikana
d)	laaditaan kansallisia oikeudenmukaista siirtymää koskevia strategioita, joissa keskitytään erityisesti kehittämään pitkän aikavälin visio paikallistalouksista ja työvoimasta kaikilla alueilla, joihin vaikutukset kohdistuvat
e)	kehitetään tukiohjelmia yrityksille, erityisesti pk-yrityksille ja paikallisille toimijoille, jotta voidaan edistää paikallista työpaikkojen luomista
f)	varmistetaan työvoiman ja osaamisen tarjonnan ja kysynnän yhteensovittaminen hyödyntämällä yhdessä työmarkkinoiden ennakointia, tehostettua paikallisten toimijoiden ja koulutuksen tarjoajien välistä yhteistyötä ja yritystason siirtymäsuunnitelmien tunnetuksi tekemistä
g)	kehitetään seurantarakenne, jotta voidaan tarjota strategista ennakointia siirtymävaikutuksista ja työmarkkinoiden kehityksestä.

<FootprintIntro>Esittelijä ilmoittaa työjärjestyksen liitteessä I olevan 8 artiklan mukaisesti sisällyttäneensä mietintöönsä aiheeseen liittyvistä asioista tietoja, jotka hän on saanut laatiessaan mietintöluonnosta seuraavilta pakollisesta avoimuusrekisteristä tehdyn toimielinten välisen sopimuksen[footnoteRef:8] soveltamisalaan kuuluvilta edunvalvojilta tai seuraavilta kolmansien maiden viranomaisten edustajilta, mukaan lukien niiden diplomaattiset edustustot ja suurlähetystöt:</FootprintIntro> [8:  Euroopan parlamentin, Euroopan unionin neuvoston ja Euroopan komission toimielinten välinen sopimus, tehty 20. toukokuuta 2021, pakollisesta avoimuusrekisteristä (EUVL L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Pakollisesta avoimuusrekisteristä tehdyn toimielinten välisen sopimuksen soveltamisalaan kuuluvat edunvalvojat

	European Trade Union Confederation (ETUC)

	2. Kolmansien maiden viranomaisten edustajat, mukaan lukien niiden diplomaattiset edustustot ja suurlähetystöt

	-


Esittelijä on yksin vastuussa edellä olevan luettelon laatimisesta.
Kun luettelossa mainitaan luonnollisen henkilön nimi ja/tai tehtävänimike, esittelijä vakuuttaa antaneensa kyseiselle henkilölle Euroopan parlamentin tietosuojaselosteen numero 484 (https://www.europarl.europa.eu/data-protect/index.do), jossa määritetään henkilötietojen käsittelyyn sovellettavat ehdot ja siihen liittyvät oikeudet.

